৮ এপ্রিল, বিবিসি : সিরিয়ার পূর্ব ঘৌটায় দৌমা শহরে সরকারি বাহিনীর বিমান হামলায় ৭০ জনের প্রাণহানির হওয়ার খবর পাওয়া গেছে। বিদ্রোহী পক্ষের উদ্ধারকর্মী ও চিকিৎসকদের বরাতে ব্রিটিশ সংবাদমাধ্যম এই খবর জানিয়েছে। মানবিক সংকট পর্যবেক্ষণে নিয়োজিত ব্রিটিশ বেসরকারি সংস্থা সিরিয়ান অবজারভেটরি ফর হিউম্যান রাইটসও ৭০ জনের নিহত হওয়ার খবর দিয়েছে। নিহতরা বিষাক্ত রাসায়নিক হামলার শিকার বলে ধারণা করা হচ্ছে। বিদ্রোহী পক্ষ সরকারি বাহিনীকে সিরিন গ্যাস হামলায় দায়ী করলেও আসাদ সরকারের পক্ষ থেকে এই অভিযোগ অস্বীকার করা হয়েছে। তারা হামলায় জয়েশ আল-ইসলাম নামের জঙ্গিগোষ্ঠীকে দায়ী করেছে। তবে ওই সংগঠন রাসায়নিক গ্যাস ব্যবহারের দায় স্বীকার করেনি।